Departement vat 58 plase terug ná SOE-ondersoekArgieffoto (Foto: goumbik/Pixabay) Die departement van landelike ontwikkeling en grondhervorming het Vrydag gesê hy het, ná verdoemende bevindings in ŉ verslag deur die spesiale ondersoekeenheid (SOE) oor twyfelagtige grondooreenkomste, 58 plase teruggevat en van die betrokke personeel het bedank, afgetree of is sanksies opgelê. Die departement het reageer op mediaberigte dat daar nog nie opgetree is sedert die verslag in Maart 2018 aan pres. Cyril Ramaphosa oorhandig is nie. Volgens die departement het hy bedrieglike ooreenkomste gekanselleer en stappe is gedoen teen personeel onder sy jurisdiksie. “Wat betref plase wat verbeur is deur die bedrog en korrupte aktiwiteite, is 58 plase ter waarde van R150 miljoen aan die staat teruggegee en ŉ verder 37 is onder kuratorskap hangende ondersoeke wat nog afgehandel moet word. Sodra die proses afgehandel is, sal dié plase ook aan die staat teruggegee word,” het die departement in ŉ verklaring gesê. Toe die SOE-verslag aan Ramaphosa oorhandig is, is dit verwys na die departement met aanbevelings dat stappe gedoen moet word teen amptenare wat na bewering betrokke was by wangedrag, bedrog en korrupsie. Die departement het gesê dissiplinêre stappe is in verskeie stadiums en meeste is reeds afgehandel en stappe is gedoen teen die amptenare. “Agt amptenare is afgedank, vyf beamptes kon nie gedissiplineer word nie omdat die departement nie jurisdiksie oor hulle het nie; twee amptenare het afgetree en een het bedank. Finale waarskuwings is uitgereik teen vyf amptenare,” aldus die verklaring. Een van die persone is medies ongeskik verklaar en ses sake duur voort. Een van die beamptes dien reeds 10 jaar tronkstraf uit vir bedrog en korrupsie. Die departement het ook onthul dat die program, waaronder hierdie bedrog en korrupsie plaasgevind het, in 2010 opgeskort is en ŉ nuwe beleidsraamwerk is intussen reeds ingestel. “Die departement is deurgaans besig om sy interne beheer te assesseer, te monitor, te evalueer en te versterk, insluitend om beleide te verbeter om seker te maak dat die grondhervormingsproses meer doeltreffend raak,” het Phuti Mabelebele, woordvoerder van die departement, gesê. “Die departement wil dit graag benadruk en die publiek verseker dat hy ten volle gereed is om wettig en regverdig op te tree wat betref grondhervormingsprosesse.” Mabelebele het gesê die departement behou die reg voor om verder kommentaar te lewer oor sake wat nog sub judice is.